A Tanács határozata

(1991. december 12.)

az ózonréteget lebontó anyagokról szóló montreali jegyzőkönyv 1990 júniusában, Londonban a jegyzőkönyvhöz csatlakozott felek által elfogadott módosításának elfogadásáról

(91/690/EGK)

AZ EURÓPAI KÖZÖSSÉGEK TANÁCSA,

tekintettel az Európai Gazdasági Közösséget létrehozó szerződésre, és különösen annak 130.s cikkére,

tekintettel a Bizottság javaslatára [1],

tekintettel az Európai Parlament véleményére [2],

tekintettel a Gazdasági és Szociális Bizottság véleményére [3],

mivel megállapításra került, hogy az ózonlebontó anyagok jelenlegi szinten történő folyamatos kibocsátása jelentős mértékben károsítja az ózonréteget; mivel nemzetközi konszenzus született arról, hogy ezeknek az anyagoknak mind a termelését, mind felhasználását jelentősen csökkenteni kell; mivel a 80/372/EGK határozat [4] és a 82/795/EGK határozat [5] olyan szabályozó intézkedéseket írt elő, amelyek hatékonysága korlátozott mértékű és csak két anyagra (a CFC-11-re és a CFC-12-re) vonatkoznak;

mivel a Közösség és összes tagállama aláírta az ózonréteg védelméről szóló bécsi egyezményt (a továbbiakban: Bécsi Egyezmény);

mivel a Bécsi Egyezmény kiegészítéseként tárgyaltak az ózonréteget lebontó anyagokról szóló montreali jegyzőkönyvről és azt 1987. szeptember 16-án elfogadták (a továbbiakban: Montreali Jegyzőkönyv); mivel a jegyzőkönyvet a Közösség és minden tagállama aláírta;

mivel környezetvédelmi és kereskedelmi kötelezettségeit tartva szem előtt a Közösség a 88/540/EGK határozattal [6] jóváhagyta a Bécsi Egyezményt és a Montreali Jegyzőkönyvet;

mivel a legújabb tudományos bizonyítékok szerint az ózonréteg megfelelő védelméhez a fluorozott-klórozott szénhidrogének és halonok szigorúbb szabályozására van szükség annál, mint amit a Montreali Jegyzőkönyv előírt; mivel ugyanezek szerint a bizonyítékok szerint további szabályozásra van szükség minden más teljesen halogénezett fluorozott-klórozott szénhidrogének, a szén-tetraklorid és az 1,1,1-triklór-etán vonatkozásában;

mivel 1990 júniusában Londonban a fenti szabályozó intézkedések végrehajtása céljából elfogadták a Montreali Jegyzőkönyv módosítását és kiigazítását, és csak a módosítást kell jóváhagyni;

mivel a környezet védelme, a környezet minőségének fenntartása és fejlesztése érdekében hatályba kell léptetni a Montreali Jegyzőkönyv módosítását, amely egyrészt az ózonréteg további károsodásának elkerülését szolgáló megelőzés elvén, másrészt az elfogadásakor rendelkezésre álló tudományos és műszaki adatokon alapszik;

mivel e célból a Közösségnek jóvá kell hagynia az említett módosítást;

mivel elengedhetetlen, hogy a Közösség jóváhagyja a Montreali Jegyzőkönyv második módosítását, mert annak egyes rendelkezéseit csak akkor lehet végrehajtani, ha a Közösség és összes tagállama jóváhagyja;

mivel ahhoz, hogy a módosítás szerinti összes kötelezettséget a megfelelő módon teljesíteni lehessen, minden tagállamnak jóvá kell azt hagynia;

mivel minden tagállamnak minél hamarabb be kell fejeznie az említett módosítás ratifikálására szolgáló eljárásokat azért, hogy a Közösség és a tagállamok is letétbe helyezhessék – lehetőség szerint egyszerre – a jóváhagyó, elfogadó vagy megerősítő okiratot,

ELFOGADTA EZT A HATÁROZATOT:

1. cikk

Az ózonréteget lebontó anyagokról szóló montreali jegyzőkönyv módosítását a Közösség nevében a Tanács jóváhagyja.

A módosítás szövegét csatolták e határozathoz.

Az eredeti angol, arab, francia, kínai, orosz és spanyol nyelvű szövegek egyaránt hitelesek.

2. cikk

A montreali jegyzőkönyv módosítását jóváhagyó okiratot a Közösség nevében a Tanács elnöke helyezi letétbe az Egyesült Nemzetek Főtitkáránál a Bécsi Egyezmény 13. cikkével összhangban, a Montreali Jegyzőkönyv módosításának 2. cikkével összefüggésben.

3. cikk

A tagállamok megteszik a szükséges intézkedéseket, hogy lehetővé váljon a Közösség és a tagállamok számára a Montreali Jegyzőkönyv módosítására vonatkozó megerősítő, elfogadó vagy jóváhagyó okiratuk letétbe helyezése még 1991. december 31. előtt, és lehetőség szerint egyidejűleg.

A tagállamok lehetőleg 1991. december 15-ig tájékoztatják a Bizottságot megerősítő határozatukról vagy arról, hogy várhatóan mikorra fejezik be a megerősítési eljárást. A Bizottság a tagállamokkal együttműködve megállapít egy lehetőleg 1991. december 31. előtti időpontot a Közösség és a már kész tagállamok számára az okiratok egyidejű letétbe helyezésére.

4. cikk

Ennek a határozatnak a tagállamok a címzettjei.

Kelt Brüsszelben, 1991. december 12-én.

a Tanács részéről

az elnök

J. G. M. Alders

[1] HL C 11., 1991.1.17., 19. o.

[2] HL C 280., 1991.10.28., 29. o.

[3] HL C 120., 1991.6.5., 14. o.

[4] HL L 90., 1980.3.4., 45. o.

[5] HL L 329., 1982.11.25., 29. o.

[6] HL L 297., 1988.10.31., 8. o.

--------------------------------------------------